**יחידה 555** המכונה **יחידת עורבי השחקים** היא יחידת לוחמה אלקטרונית (ל"א) מוטסת בחיל האוויר הישראלי.

סמל כתף שנענד על סרבל הטיסה

שם היחידה וסיסמתה
-----------------

שם הכינוי של היחידה הוא "עורבי השחקים". בעולם מקובל לכנות כוחות ל"א בשם הכינוי "עורבים" (Crows). בכינוי החלו לראשונה להשתמש כוחות בעלות הברית במלחמת העולם השנייה. המילה "שחקים" מבדילה בין כוחות הל"א האוויריים והקרקעיים.

סיסמת היחידה היא "החשוב ביותר סמוי מן העין" ונלקחה מהספר "הנסיך הקטן".

היסטוריה
--------

היחידה הוקמה באוקטובר 1969 לאור התעבות מערך ההגנה האווירית (סוללות טילי קרקע-אוויר ומערכות מכ"ם) של צבא מצרים לאורך תעלת סואץ.

לאורך ההיסטוריה הפעילו כוחות הל"א של חיל האוויר הישראלי אמצעים רבים מכלי טיס ומאתרים קרקעיים. במלחמת יום הכיפורים אנשי היחידה טסו על מטוסי "דקוטה" שצוידו במערכות לחסימת תקשורת אויב.

מפקד היחידה בתקופת מלחמת לבנון הראשונה היה סא"ל רמי לוז.

ייעוד היחידה
------------

ייעוד היחידה הוא הפעלת מערכות לוחמה אלקטרונית מוטסות, מתוך מגוון כלי טיס של חיל האוויר, במטרה לסייע למטוסים לחמוק ממערכות הגנה אווירית של האויב.

המשימה העיקרית של היחידה במלחמה היא להשמיד, יחד עם כוחות נוספים, את כלל מערך ההגנה האווירית של האויב לשם השגת עליונות אווירית.

פעילות היחידה
-------------

אנשי היחידה משרתים כצוות עזר אווירי ומפעילים מגוון מערכות לוחמה אלקטרונית מתוך כלי טיס שונים של מספר טייסות של חיל האוויר הישראלי, ביניהן מטוסי הקרנף ומסוקי היסעור.

מפקדת היחידה שוכנת בבסיס תל נוף והיא פועלת גם מבסיסים נוספים של חיל האוויר הישראלי. בעבר הייתה היחידה מוצבת בבח"א 27 בלוד.

אמצעי היחידה
------------

הפעלה של מערכת ל"א מוטסת
אמצעי היחידה מסווגים אך ידוע שרבות ממערכות הלוחמה האלקטרונית של היחידה, פותחו על ידי התעשיות הצבאיות במדינת ישראל.

הכשרת מפעילי ל"א
----------------

סיכת כנפי מפעיל ל"א מוטס
מסלול ההכשרה של מפעילי ל"א כולל טירונות 03 וקורס מפעילי ל"א בן שלושה חודשים בבית הספר ללוחמה אלקטרונית, המורכב בין השאר אימוני שטח וסיורים ביחידות שונות בחיל. לאחר מכן עוברים הכשרה ייעודית בת שנה וחצי ביחידה, הכוללת אימוני סימולטור, טיסות אימון ומבחני ועדה ובסיומה מקבלים את סיכת כנפי צוות עזר אווירי של מפעיל ל"א מוטס.

אבדות היחידה
------------

באסון מסוק העשרה, שהתרחש ב-8 ביולי 1971, התרסק בים התיכון, סמוך לאל עריש, מסוק לוחמה אלקטרונית מסוג יסעור ובו לוחמים מהיחידה. כל עשרת אנשי חיל האוויר שבמסוק נהרגו.

במלחמת יום הכיפורים הופל מסוק לוחמה אלקטרונית מסוג יסעור שנשא צוות לוחמים מהיחידה.

באסון מחניים, שהתרחש ב-19 באפריל 1974, נהרגו אנשי חיל האוויר לרבות חמישה לוחמים מהיחידה בהתנגשות שני מסוקי לוחמה אלקטרונית מסוג יסעור תוך כדי נחיתה בשדה התעופה ראש פינה.

ראו גם
------

* הגנה אווירית
* עליונות אווירית
* יוסף נאור
* איגוד העורבים הישנים

לקריאה נוספת
------------

* שלמה אלוני, **555 עורבי השחקים**, עמותת חיל האוויר, תשע"ג, 2013.

קישורים חיצוניים
----------------

ויקישיתוף מדיה וקבצים בנושא **יחידה 555** בוויקישיתוף
* אין עוד אחת כמוה, באתר חיל האוויר הישראלי, 28 בדצמבר 2006
* עמית דרנגר, ‏ל"א רואים, ל"א שומעים, באתר חיל האוויר הישראלי, 1 באפריל 2008
* עורבי־השחקים מקבלים כנף, באתר חיל האוויר הישראלי, 22 ביוני 2009
* מיכל חיוט, ‏מתחת לרדאר, באתר חיל האוויר הישראלי, 27 בפברואר 2014
* לראשונה: בנות מדרשה ישרתו כמפעילות ל"א, באתר חיל האוויר הישראלי, 30 בנובמבר 2014.
* דוד גרינוולד, ‏יחידת ל"א מתרחבת, באתר חיל האוויר הישראלי, 1 במרץ 2015
* מפעילי ל"א חדשים מצטרפים לשורות החיל, באתר חיל האוויר הישראלי, 24 ביוני 2015
* קורס הל"א הגדול ביותר הסתיים, באתר חיל האוויר הישראלי, 21 באפריל 2016
* ורד תללה, ‏החשוב ביותר סמוי מן העין, באתר חיל האוויר הישראלי, 11 ביולי 2016
* ורד תללה, ‏הצצה ליחידה שבה הכל נעשה בחשאי, באתר חיל האוויר הישראלי, 2 באוגוסט 2016

הערות שוליים
------------

1. ↑  החשוב ביותר סמוי מן העין: טור אישי של מפעילת ל"א, באתר חיל האוויר הישראלי, 5 במרץ 2020
2. ↑  שירה פיינסקי, ‏מציינים 47 שנים לאסון מחניים, באתר חיל האוויר הישראלי, 8 באפריל 2021
3. ↑  ורד תללה, ‏"החשוב ביותר סמוי מן העין", באתר חיל האוויר הישראלי, 11 ביולי 2016
4. 1 2 3  עמית דרנגר, ‏ל"א רואים, ל"א שומעים, באתר חיל האוויר הישראלי, 1 באפריל 2008
5. ↑  ספר "מלחמת שלום הגליל מפות ומבצעים" באתר מחלקת היסטוריה של דובר צה"ל.
6. ↑  ורד תללה, ‏הצצה ליחידה שבה הכל נעשה בחשאי, באתר חיל האוויר הישראלי, 2 באוגוסט 2016
7. ↑   תמונת חייל עם תג בסיס תל נוף, סיכת היחידה וסיכת מפעיל ל"א, **באתר חיל האוויר**
8. ↑  אלי לנדאו, המסוק צלל לפתע לים וירד למצולות, מעריב, 11 ביולי 1971
9. ↑  ארנון בן-דרור, ‏האיש שצנח מיסעור, באתר "מרקיע שחקים" - הפלת מסוק יסעור 31 עם צוות יחידת ל"א מוטסת
10. ↑  כרמל שטרן, ‏יחידת "עורבי השחקים" זוכרת את אסון מחניים, באתר חיל האוויר הישראלי, 12 באפריל 2018